കണ്ണൂര് സര്വകലാശാലയുടെ സിലബസില് സവര്ക്കറുടെ പുസ്തകങ്ങള് വിവാദം കത്തുന്നു ആര്.എസ്.എസ് സൈദ്ധാന്തികരുടെ രചനകള് അക്കാദമിക പുസ്തകങ്ങളായി പരിഗണിക്കാത്തവയാണെന്നും ഇവയില് വര്ഗീയ പരാമര്ശമുണ്ടെന്നുമാണ് പരാതി കണ്ണൂര്: ഇടതു സഹയാത്രികരുടെ പ്രഖ്യാപിത ശത്രുക്കളാണ് ആര്.എസ്.എസ് സൈദ്ധാന്തികരായ സവര്ക്കറും ഗോള്വാക്കറും. എന്നാല് ഇപ്പോള് കണ്ണൂര് സര്വകലാശാലയുടെ പി.ജി സിലബസില് സവര്ക്കറുടെയും ഗോള്വാള്ക്കറുടെയും പുസ്തകങ്ങള് ഉള്പ്പെടുത്തിയിരിക്കയാണ്. ഇതിനെതിരെ ഉയരുമ്ബോള് തന്നെ നടപടിയെ ന്യായീകരിക്കയാണ് എസ്എഫ്ഐ യൂണിയന്. താരതമ്യപഠനത്തിന്റെ ഭാഗമായി സവര്ക്കറെയും ഗോള്വാള്ക്കറെയും പറ്റി പഠിക്കുന്നതില് തെറ്റില്ലെന്ന് യൂണിവേഴ്സിറ്റി യൂണിയന് ചെയര്മാന് ഹസന് പറഞ്ഞു. എന്താണ് വി.ഡി സവര്ക്കറും ആര്.എസ്.എസും രാജ്യത്ത ജനങ്ങള്ക്കായി ചെയ്തതെന്ന് ഇതിലൂടെ വിദ്യാര്ത്ഥികള്ക്ക് മനസിലാക്കാന് കഴിയുമെന്നും അദ്ദേഹം പറഞ്ഞു. പബ്ലിക്ക് അഡ്മിനിസ്ട്രേഷന് പി.ജി മൂന്നാം സെമസ്റ്ററിലാണ് പാഠഭാഗങ്ങള് ഉള്പ്പെടുത്തിയത്. ബോര്ഡ് ഓഫ് സ്റ്റഡീസ് രൂപീകരിക്കാതെയാണ് സിലബസ് തയ്യാറാക്കിയതെന്നും ആക്ഷേപമുണ്ട്. എന്നാല് ഇത് സംബന്ധിച്ച് പ്രതികരിക്കാന് കണ്ണൂര് സര്വകലാശാല വി.സി രവീന്ദ്രന് പ്രതികരിക്കാന് തയ്യാറായിട്ടില്ല. വി.ഡി സവര്ക്കറുടെ ആരാണ് ഹിന്ദു, എം.എസ് ഗോള്വാള്ക്കറുടെ പുസ്തകങ്ങളായ ബഞ്ച് ഓഫ് തോട്ട്സ്, വീ ഔര് നാഷന്ഹുഡ് ഡിഫൈന്ഡ് എന്നീ പുസ്തകങ്ങളാണ് സിലബസില് ഉള്പ്പെടുത്തിയത്. അതേസമയം കണ്ണൂര് സര്വ്വകലാശാ സിലബസിലുള്ള സംഘപരിവാര് ആശയങ്ങള് പിന്വലിക്കണമെന്നാവശ്യപ്പെട്ട് എം എസ് എഫ് കണ്ണൂര് ജില്ലാ കമ്മിറ്റി മാര്ച്ച് നടത്തി. മുസ്ലിം ലീഗ് ജില്ലാ ജനറല് സെക്രട്ടറി അബ്ദുല് കരീം ചേലേരി ഉദ്ഘാടനം ചെയ്തു. ആര്.എസ്.എസ് സൈദ്ധാന്തികരുടെ രചനകള് അക്കാദമിക പുസ്തകങ്ങളായി പരിഗണിക്കാത്തവയാണെന്നും ഇവയില് വര്ഗീയ പരാമര്ശമുണ്ടെന്നുമാണ് പരാതി. രാജ്യത്തിന്റെ ശത്രുക്കള് മുസ്ലീങ്ങളും ക്രിസ്ത്യാനികളും ആണെന്നതടക്കമുള്ള ഉള്ളടക്കമുള്ള പുസ്തകമാണ് പാഠ്യപദ്ധതിയില് ഉള്പ്പെടുത്തിയിരിക്കുന്നത്. കണ്ണൂര് സര്വകലാശാലയ്ക്ക് കീഴില് തലശ്ശേരി ബ്രണ്ണന് കോളേജില് മാത്രമാണ് എംഎ പബ്ലിക്ക് അഡ്മിനിസ്ട്രേഷന് കോഴ്സ് ഉള്ളത്. പുതിയതായി അനുവദിച്ച കോഴ്സാണ് ഇത്. ബ്രണ്ണനിലെ അദ്ധ്യാപകര് തന്നെ സിലബസ് തയ്യാറാക്കി നല്കുകയും അത് വൈസ് ചാന്സലര് അംഗീകരിക്കുകയും ചെയ്തുവെന്നാണ് കിട്ടുന്ന വിവരം.